<classify> NAIBU Waziri wa Maliasili na Utalii, Japhet Hasunga ameuagiza uongozi wa Hifadhi ya Taifa ya Mikumi kuhakikisha unafunga kamera za ulinzi CCTV na kuweka mabango yenye maandishi makubwa ya tahadhari yatakayokuwa yanaonekana na kusomeka kiurahisi kwenye mageti ya kuingilia na kutokea hifadhini.Pia hifadhi hiyo imetakiwa kuimarisha ulinzi saa 24 ili kupunguza idadi ya wanyama wanaouawa kwa kugongwa kila siku katika barabara kuu ya IringaDar es Salaam. Hatua hiyo imekuja baada ya takwimu kuonesha kuwa wanyama 365 huuawa kila mwaka kwa kugongwa na magari hasa nyakati za usiku, sawa na wastani wa mnyamapori mmoja kila siku katika barabara kuu inayokatisha ndani ya hifadhi yenye umbali wa kilometa 50. Kwa mujibu wa takwimu, kwa Julai mwaka huu, wanyama 31 wameuawa kwa kugongwa wakati kwa mwezi huu Agosti hadi sasa wamegongwa wanyama 13.Kutokana na takwimu hizo, Naibu Waziri aliutaka uongozi wa hifadhi kuhakikisha unatega kamera kuanzia mwanzo mwa mageti ya kuingilia hadi ya kutokea katika barabara hiyo, inayokatiza katika hifadhi ili ziwanase wale wote watakaokaidi kufuata taratibu na sheria za hifadhi ili watozwe faini stahiki bila kudai kuwa wameonewa. Alisema hayo alipotembelea Hifadhi ya Taifa ya Mikumi iliyopo wilayani Kilosa mkoani Morogoro kwa ajili ya kutatua changamoto mbalimbali zinazoikabili katika uhifadhi wa maliasili, malikale na uendelezaji utalii.Nataka kuona mabango makubwa nilivyokuwa napita nimeyaona mabango madogo madogo sijaridhika nayo nataka makubwa na yawekwe sehemu za wazi kabisa ili kila mmoja aweze kusoma taratibu na sheria za hifadhi, alisisitiza Hasunga. Aliuagiza uongozi huo uandae utaratibu wa kutoza magari yanayopita katika barabara hiyo wakati huo huo wakiendelea kufanya mawasiliano na Wakala wa Barabara Tanzania Tanroads ili kuharakisha mchakato wa kuchepusha barabara ili wale watakaoshindwa kulipia tozo hiyo wapitie barabara ya Dumila baada ya kukamilika. Kwa mujibu wa takwimu, magari yapatayo 2,018 hukatisha ndani ya hifadhi kwa kutumia barabara hiyo kila siku.Kutokana na takwimu hizo, Hasunga aliuagiza uongozi huo uandae taratibu za kutoza magari hayo kwa vile hakuna utalii wa bure popote duniani kwa vile watu hao wakiwa barabarani wamekuwa wakiona makundi mbali mbali ya wanyamapori. Akizungumzia kuhusu uchafuzi wa mazingira wenye athari kubwa kimazingira, Naibu Waziri alisema mchakato wa kufunga kamera uharakishwe kwa vile haiingii akilini kuona watu wanatupa taka zisizopungua kilo 138.3 kwa siku halafu wanaachwa tu bila kutozwa faini. Awali, Mkuu wa hifadhi hiyo, Godwell Ole Mengataki alimweleza kuwa Julai kilo 645 za uchafu zilitupwa na mwezi huu taka zenye uzito wa kilo 172 zimetupwa na wasafiri.  <topic>: KITAIFA 